**מַשֶּׁהוּ עוֹד יָקוּם**

**אליעז כהן**

מַשֶּׁהוּ עוֹד יָקוּם מִתּוֹךְ כָּל הַדָּם הַזֶּה
אֲנִי יוֹדֵעַ
לֹא עוֹד יֶהֱמֶה הַתַּנִּין הַגָּדוֹל צִוְחָתוֹ
כְּשֶׁעוֹף בָּרְקִיעִים יָשׁוּב לְשׁוֹרֵר

מַשֶּׁהוּ עוֹד יָקוּם  מִתּוֹךְ כָּל הַדָּם הַזֶּה
וּמִי שֶׁשָּׁתָה דָּם לְשִּׁכָּרוֹן – וְנָמַסּוּ הָרִים
מִדָּמוֹ

מַשֶּׁהוּ עוֹד יָקוּם  מִתּוֹךְ כָּל הַדָּם הַזֶּה
אוּלַי שִׁירִים, אֲנִי אוֹמֵר, מְנֻקָּבִים
אֶרֶץ אַל תְּכַסִּי

(זֶה חֲתַן הַדָּמִים שֶׁנִּכְנַס לִי בִּפְנִים)

מַשֶּׁהוּ עוֹד יָקוּם  מִתּוֹךְ כָּל הַדָּם הַזֶּה
אֲנִי רוֹאֶה
כְּסוּת אַרְגָּמָן שֶׁלַּמָּשִׁיחַ עוֹלָה

מַשֶּׁהוּ עוֹד יָקוּם  מִתּוֹךְ כָּל הַדָּם הַזֶּה
פִּתְאוֹם, בַּבֹּקֶר בַּבֹּקֶר, עַם
וְיַתְחִיל לָלֶכֶת

מַשֶּׁהוּ עוֹד יָקוּם מִתּוֹךְ כָּל הַדָּם הַזֶּה
(וּכְדִבְרֵי הַנָּבִיא – בְּדָמַיִךְ חֲיִּי)
בֵּינְתַיִם
פַּחַד בְּכוֹרוֹת לוֹטֵף אוֹתִי בְּכָל לַיְלָה
בַּחֲצוֹת

*אליעז כהן, יליד 1972, גדל באלקנה שבשומרון וכיום תושב כפר עציון. מעורכי "משיב הרוח" – כתב עת לשירה יהודית ישראלית. זכה בפרס היצירה הספרותית על שם לוי אשכול לשנת תשס"ו.*